**Dragi moji sedmošolci!**

Prejšnji teden smo začeli z obravnavo nove snovi, to je stavčnih členov. Spoznali smo dva stavčna člena in sicer **povedek** ter **osebek.** Po vašem poročanju in poslanih rešitvah ugotavljam, da obravnavano snov razumete, kar me zelo veseli.

Ta teden bomo spoznali nove stavčne člene, to je **predmet in prislovna določila.**

Razlago nove učne snovi vam bom podala preko video konference, ki jo bomo imeli v **ponedeljek, 18. maja, ob 11.00 uri.** Prosim, da se je vsi obvezno udeležite.

**NAVODILA ZA DELO od 18. 5. do 21. 5. 2020**

**Učna snov: STAVČNI ČLENI, predmet in prislovna določila (stran 91 – 99)**

**Dejavnost učencev/navodila za delo**

1. Kot prvo boste ta teden spoznali novi stavčni člen, to je predmet.

Za začetek si preberite povedi pri 19. nalogi (stran 91). Ogovorite na vprašanja pri 19.b nalogi, izpolnite preglednico pri 19.c nalogi (stran 92) in odgovorite še na vprašanji pri nalogi č in d (stran 93).

Če ste naloge uspešno rešili, ste že usvojili veščino določanja in prepoznavanja novega stavčnega člena, to je **predmeta. Podano razlago si prepišite v zvezek.**

|  |
| --- |
| **PREDMET****Predmet** je [stavčni člen](https://sl.wikipedia.org/wiki/Stav%C4%8Dni_%C4%8Dlen), po katerem se vprašamo:**koga ali česa** **komu ali čemu****koga ali kaj + povedek** **o kom ali o čem****s kom ali s čim**sprašujemo sprašujemopo ljudeh po vsem drugemZapomni si:* v stavku ga označujemo s podčrtanjem z dvema ravnima črtama,
* v stavku je lahko več kot en predmet.

Primeri:S prijateljem sem igral tenis. 🡪 S kom sem igral? 🡪 **s prijateljem** – to je predmetTebi ne morem zaupati mojih največjih skrivnosti. 🡪 Komu ne morem zaupati? 🡪 **tebi** – to je predmet🡪 Česa ne morem zaupati? 🡪 **mojih največjih skrivnosti** – to je predmet  |

Da boste preverili, kako dobro razumete zapisano razlago in poznavanje predmeta, rešite vaje v DZ (21. naloga, stran 93, do naloge 25, stran 96).

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Naslednji stavčni člen, ki ga boste spoznali ta teden, pa so **prislovna določila**.

Za začetek si preberite besedilo pri 28. nalogi na strani 97, nato pa rešite 29., 30., 31. in 32. nalogo (stran 98, 99).

V danih nalogah ste prepoznavali okoliščine dogajanja - le te pa izražajo **prislovna določila.**

Zapisano razlago si prepišite v zvezek.

|  |
| --- |
| **PRISLOVNA DOLOČILA****Prislovno določílo** je vrsta [stavčnega člena](https://sl.wikipedia.org/wiki/Stav%C4%8Dni_%C4%8Dlen), ki dopolnjuje [stavek](https://sl.wikipedia.org/wiki/Stavek) s podatkom o okoliščinah (kraju, času, vzroku ali načinu) dogajanja, stanja.Tako ločimo:* **prislovno določilo časa,**
* **prislovno določilo kraja,**
* **prislovno določilo načina,**
* **prislovno določilo vzroka.**

**PRISLOVNO DOLOČILO ČASA****Prislovno določilo časa (p. d. č.)** nam pove, kdaj se je nekaj dogajalo.Po njem sprašujemo **kdaj, od kdaj, do kdaj + povedek.**Podčrtamo ga črtkano.Primer:Včeraj sem si ogledal zanimiv film. 🡪 Kdaj sem si ogledal? 🡪 **včeraj** 🡪 to je prislovno  določilo časa**PRISLOVNO DOLOČILO KRAJA****Prislovno določilo kraja (p. d. k.)** nam pove, kje se je nekaj dogajalo.Po njem sprašujemo **kje, kam, kod, do kod + povedek.**Podčrtamo ga črtkano.Primer:Mlajši otroci se igrajo na igrišču. 🡪 Kje se igrajo? 🡪 **na igrišču 🡪** to je prislovno določilo kraja**PRISLOVNO DOLOČILO NAČINA****Prislovno določilo načina (p. d. n.)** nam pove, na kateri način je bilo dejanje izpeljano.Po njem sprašujemo **kako + povedek.**Podčrtamo ga črtkano.Primer:Vse naloge v DZ si rešil pravilno. 🡪 Kako si rešil 🡪 **pravilno** 🡪 to je prislovno določilo načina**PRISLOVNO DOLOČILO VZROKA****Prislovno določilo vzroka (p. d. v.)** nam pove, zakaj/zaradi katerega vzroka se je nekaj zgodilo ali dogajalo.Po njem sprašujemo **zaka**j **+ povedek.**Podčrtamo ga črtkano.Primeri:**Zaradi** slabega počutja je Peter ostal doma.. 🡪 Zakaj je ostal (doma)? 🡪 **zaradi slabega počutja 🡪** to je prislovno določilo vzroka  |

Preostale naloge v DZ boste rešili prihodnji teden, ko bomo utrjevali poznavanje stavčnih členov.

Da bi svoje poznavanje stavčnih členov še dodatni utrdili, se lotite reševanja interaktivnih vaj **(Arnes vaje slovenščina 🡪 slovenščina 6. do 9. razred 🡪 skladnja 🡪 stavčni členi).**

Do **četrtka**, **21. maja** rešite naloge in mi sporočite, kako uspešni ste bili pri reševanju. Napišite mi tudi, če katere naloge niste vedeli rešiti (številka naloge in stran učbenika). Poslala vam bom dodatna navodila za reševanje nalog, da boste lahko dopolnili svoje rešitve.

Želim vam uspešno delo.

Vaša učiteljica Breda